อึ้งพบโพยก๊วนขนเงินถึง5แสนล.
เลขาฯ ปปง. พบขนเงินผ่านโพยก๊วนเข้าออกนอกประเทศร่วม 5.38 แสนล้าน พบมากย่านเยาวราช สะพานควาย
27 ต.ค. 2555

เลขาฯ ปปง. พบขนเงินผ่านโพยก๊วนเข้าออกนอกประเทศร่วม 5.38 แสนล้าน พบมากย่านเยาวราช สะพานควาย 
พ.ต.อ.สีหนาท ประยูรรัตน์ เลขาธิการสำนักงานป้องกันและปราบปรามการฟอกเงิน (ปปง.) เปิดเผยว่า ข้อมูลการขนเงินเข้าและออกนอกประเทศของโพยก๊วนเถื่อนตั้งแต่ปี 2551 ถึงปัจจุบัน มีการขนเงินผ่านระบบโพยก๊วนรวม 1.44 หมื่นครั้ง เป็นการขนเข้ามาในประเทศ จำนวน 1.93 แสนล้านบาท และมีการขนออกไปภายนอกประเทศ 3.45 แสนล้านบาท รวม 5.38 แสนล้านบาท
พ.ต.อ.สีหนาท ชี้แจงว่า การส่งเงินระหว่างประเทศ หรือโพยก๊วน เป็นการส่งเงินให้กันระหว่างประเทศ โดยไม่ปรากฏหลักฐานการทำธุรกรรมผ่านสถาบันการเงิน จะมีบุคคลเกี่ยวข้องด้วยกัน 3 ฝ่าย คือ ผู้ใช้บริการโพยก๊วน/พ่อค้าการเงินนอกระบบ หรือตัวแทนหักบัญชี และผู้รับเงิน ซึ่งพ่อค้าการเงินนอกระบบจะทำหน้าที่เหมือนคนกลาง ในการโอนหรือส่งมอบเงินให้แก่บุคคลที่ผู้ใช้บริการโพยก๊วนระบุ ซึ่งอาจจะเป็นผู้ใช้บริการโพยก๊วนเอง หรือบุคคลอื่นที่ผู้ใช้บริการโพยก๊วนระบุไว้ก็ได้ ส่วนมากจะพบในย่านเยาวราชและสะพานควาย 
เลขาธิการ ปปง. ยังยืนยันว่า จากการหารือกับ ปปง.ของฮ่องกง ไม่พบสิ่งผิดปกติเกี่ยวกับการไซฟอนเงิน 1.6 หมื่นล้านบาท และทาง ปปง.ฮ่องกง ก็ไม่เคยมีประวัติในการตรวจจับเงินจำนวนนี้
ก่อนหน้านี้ ตำรวจเคยจับกุม นางรสริน ช่อประดิษฐ์ ซึ่งทำธุรกิจค้าน้ำมันและโอนเงินตราออกนอกประเทศ เป็นต้องหาในคดีฟอกเงินตราต่างประเทศกว่า 7,000 ล้านบาท โดยมีการโอนเงินไปร่วม 600 ครั้ง ผ่านบริษัท 16 แห่งในฮ่องกง